
Rīgā 

Valsts probācijas dienesta nolikums




(prot. Nr.77  23.§)

 

Izdoti saskaņā ar

Valsts pārvaldes iekārtas likuma

16.panta pirmo daļu

 

I. Vispārīgie jautājumi

 

1. Valsts probācijas dienests (turpmāk – dienests) ir tieslietu ministra pārraudzībā esoša tiešās pārvaldes iestāde.

 

2. Dienesta darbības mērķis ir veicināt sabiedrības drošību, veicot kriminālsoda – piespiedu darbs – izpildi, sniedzot postpenitenciāro palīdzību personām pēc brīvības atņemšanas soda izciešanas, kā arī pārbaudes laikā uzraugot nosacīti notiesātās personas, nosacīti pirms termiņa no soda atbrīvotās personas un personas, pret kurām izbeigts kriminālprocess, tās nosacīti atbrīvojot no kriminālatbildības.

 

II. Dienesta funkcijas, uzdevumi un kompetence

 

3. Dienests savā darbībā īsteno Valsts probācijas dienesta likumā noteiktās funkcijas, kā arī veicina:

3.1. postpenitenciārās palīdzības pakalpojumu attīstību;

3.2. zinātnisko pētniecību probācijas jomā un nodrošina pētījumu rezultātu efektīvu izmantošanu.

 

4. Lai nodrošinātu funkciju izpildi, dienests veic Valsts probācijas dienesta likumā noteiktos uzdevumus, kā arī:

4.1. atbilstoši kompetencei izstrādā un izplata informatīvos un metodiskos materiālus;

4.2. sniedz mācību metodisko palīdzību un informāciju tiesībaizsardzības iestāžu amatpersonām;

4.3. piedalās probācijas speciālistu tālākizglītības apmācības programmu izstrādē un īstenošanā;

4.4. atbilstoši kompetencei sniedz priekšlikumus normatīvo aktu izstrādē;

4.5. sagatavo valsts investīciju un starptautisku programmu projektu pieteikumus, kā arī sekmē investīciju programmu īstenošanu;

4.6. piedalās vienotas valsts politikas īstenošanā sociālās atstumtības mazināšanas jomā.

 

5. Dienestam ir šādas tiesības:

5.1. pieprasīt un saņemt no valsts un pašvaldību institūcijām un privātpersonām dienesta uzdevumu izpildei nepieciešamo informāciju;

5.2. atbilstoši kompetencei pārstāvēt valsts intereses starptautiskajās organizācijās un Eiropas Savienības institūcijās;

5.3. normatīvajos aktos noteiktajā kārtībā sadarboties ar valsts un pašvaldību iestādēm un citām institūcijām, kā arī atbilstoši kompetencei sadarboties ar citu valstu iestādēm un starptautiskajām organizācijām.

 

III. Dienesta struktūra

 

6. Dienesta darbu vada dienesta vadītājs. Dienesta vadītāju ieceļ amatā un atbrīvo no amata tieslietu ministrs.

 

7. Dienesta vadītājs pilda Valsts pārvaldes iekārtas likumā noteiktās tiešās pārvaldes iestādes vadītāja funkcijas.

 

IV. Darbības tiesiskuma nodrošināšana un pārskatu sniegšana

 

8. Dienesta darbības tiesiskumu nodrošina dienesta vadītājs. Dienesta vadītājs ir atbildīgs par dienesta iekšējās kontroles un dienesta lēmumu pārbaudes sistēmas izveidošanu un darbību.

 

9. Dienesta amatpersonu izdotos administratīvos aktus un faktisko rīcību var apstrīdēt un pārsūdzēt saskaņā ar Administratīvā procesa likumu šādā kārtībā:

9.1. struktūrvienības amatpersonas izdotos administratīvos aktus vai faktisko rīcību var apstrīdēt, iesniedzot attiecīgu iesniegumu dienesta vadītājam. Dienesta vadītāja lēmumu var pārsūdzēt tiesā;

9.2. dienesta vadītāja izdotos administratīvos aktus (izņemot šo noteikumu 9.1.apakšpunktā minēto lēmumu) vai faktisko rīcību var apstrīdēt Tieslietu ministrijā. Ministrijas lēmumu var pārsūdzēt tiesā.

 

10. Dienesta vadītājam ir tiesības atcelt dienesta amatpersonas lēmumu vai iekšējo normatīvo aktu.

 

11. Dienests ne retāk kā reizi gadā sniedz tieslietu ministram pārskatu par dienesta funkciju izpildi un budžeta līdzekļu izlietojumu.

 

V. Noslēguma jautājumi

 

12. Atzīt par spēku zaudējušiem Ministru kabineta 2003.gada 7.oktobra noteikumus Nr.558 "Valsts probācijas dienesta pārvaldes nolikums" (Latvijas Vēstnesis, 2003, 141.nr.).

 

13. Noteikumi stājas spēkā ar 2006.gada 1.janvāri.

 

 

Ministru prezidents                                                     A.Kalvītis

 

Tieslietu ministre                                                         S.Āboltiņa

